钦定古今图书集成/历象汇编/庶征典/第169卷 > 《管窥辑要》 > 《兽部占》
## 钦定古今图书集成/历象汇编/庶征典/第169卷 > 《管窥辑要》 > 《兽部占》

按《礼》云：“四足而毛谓之兽。”周文惠爱，恩沾鸟兽也。兽
亦于人有情，故犬马而报恩也。

虎断道，边国有谋；虎入国邑，其国亡，其邑空；虎相食，
不三年，其国荒。虎有两口，大臣构祸，世主将兵。一曰：
臣出走，诸侯绌。虎衔鱼，君失恩于民。虎生牛尾，无口
目，人君无德。虎𩰚其地，守臣灾。虎两足，世主将起，大
臣逆害。虎狼食人，大兵将起。蔡邕曰：“国政苛，则虎狼
食人。”

狼鸣城邑中，其城邑空。一曰：有丧，狼食人，乱国之妖。
《京房占》曰：“君失政则食人，狼入国邑，为政者残暴其
邑，国亡；狼为妖，邑中有兵起，狼逐人家狗，外国且来
入君邑。赤狼见，不出三年，国有大祸，野人为政，狼鸣
邑中，作祸，其年邑有丧，狼逐人，外国来侵。”

“熊罴入人”，居室国危。

麋入国，国将空。麋见于邑，有戮臣。麋入市，邑有忧；入
国邑，其国且屠。鹿入国邑，国邑将虚。夏至，“鹿不解角，
贵臣作奸。”京房《易传》曰：“废正作淫，大不明，则国多麋。
鹿鸣邑中，其年邑有丧。麞入国，国被屠。麞有六足，为
毛虫之伯。”

狐一头两身。《灾异图》曰：“王公不祗上命，刻暴百姓，民
人吁嗟，则见狐逐人家狗，外国来，入居邑；狐入人室，
有大丧，室不居。”《地镜》曰：“有淫事，主者殃。狐三头，其名
曰。”见则有女害。狐狸沿人墙屋而啼，有死丧刑伤。
鼯鼠同狐入宫上屋，有大丧，君淫，国邑亡。

“兔上城，其邑墟；兔入宫，不出一年，主死。”京房曰：“兔入
王宫，君出亡；兔入宫生子，其宫必空；兔入人家，其家
败；兔生雉，是谓乱国之妖鬼。”兔两头，《春秋运斗枢》曰：
“妇两舌，则兔两头，白兔见，其国有丧；兔上城，入宫室
中及经市中，有大水；兔宫殿中生子，国有忧；兔无故，
宿所守之地，主亡，兵小动。”

獭上屋，或入人家，其家有狱讼刑伤。獭入邑，有兵。
猬生冠，妇人以长舌乱政。

野兽入人居室，其室不居；入邑都或大道上，兵起流
血，国虚无。人入庙庭，君死国亡；入公府官寺门，主者
受其殃。或曰：“有贼起入城郭，臣下有逆心，兵起，大小
群入邑，国亡邑屠。衔枯木于邑里道路，君有忧。”
野兽上城，不出一年，主死城空，一曰：“大水。”

野兽群鸣城邑中，城邑将空，入城门衙府、朝堂作声。
甲乙日，民炎疫死，丙丁日，大臣灾，西南方有火灾；戊

野兽自经于市中，其岁大凶；无故自死邑中，其邑为
墟。《天镜占》曰：“其邑兵大起；无故入水死，其国将亡；
野兽却行，君为臣。”

野兽与飞鸟𩰚，兵起；与飞鸟交，兵起；
野兽与家畜𩰚，外兵来；与家禽畜交，君有淫行。宫禁
弛，有亡国。

野兽生子人形，国易主；飞鸟形，天下有兵；如蛇，邑有
火灾，兵起；如蜂蛾虫螘形，天下更令。

野兽生子入宫室，其国亡。所入之家，主者受其殃。生
子，国邑大，旱邑虚。

野兽生子，足多，其邑有忧；足少，邑有丧；生子多口，邑
有兵，无口。〈缺二字〉多目邑君忧。少目邑有急兵。无目有
忧。无耳鼻，邑有兵。多耳鼻，邑兵出。少耳鼻，大兵起。无
尾，国主无后，生子肢体不居其处，其邑兵起。

四足兽从土中生出者，郡邑殃，有水灾，名曰“地狗。”
四角兽见四方，兵起。